Ny udvikling i sagen om de - måske - misrøgtede bisonokser på Læsø. Seks af dem blev i dag bedøvet, puttet i en hestetrailer og sejlet til fastlandet.

Traileren kom til Frederikshavn med færgen sidst på eftermiddagen. Tidligere på dagen var nogle bisonavlere fra Fyn - der var blevet gjort opmærksom på forholdene på bisonfarmen - ankommet til Læsø. Sammen med en dyrlæge kiggede de på dyrene og vurderede, at seks af dem havde behov for øjeblikkelig hjælp hvis de skulle overleve. Det fortalte de ejeren af bisonfarmen, der ikke protesterede over planen om at hjælpe dem ved at bedøve dem og få dem fragtet til Fyn. Ingen, hverken de fynske bisonavlere eller ejerne af bisonfarmen på Læsø, har ønsket at udtale sig i dag. Ifølge TV2/Nords oplysninger har fynboerne planer om at komme igen næste weekend for at hjælpe bisonerne.